Diari Oficial de la Generalitat Valenciana


Sumari del DOGV 9974, del 04-11-2024 (2024/11050)

ACORD de 4 de novembre de 2024, del Consell, pel qual s'adopten mesures urgents per a pal·liar els danys produïts pel temporal iniciat el 29 d'octubre de 2024 en la Comunitat Valenciana.
------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9974

Data del DOGV
:   04-11-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/11251

CVE
:   TIZB-K-0413-00743

Data del document
:   04-11-2024

Organisme emissor
:   Presidència de la Generalitat / Conselleria de Justícia i Interior

Tipus de document
:   Acord

Descriptors 

:   * suport econòmic
    * desastre natural
    * inundació

|  |
| --- |
| El temporal de pluja i vent iniciat el 28 d'octubre en la Comunitat Valenciana i la força devastadora de l'aigua pel desbordament de rius i barrancs han causat la pèrdua de moltes vides humanes, per la qual cosa esta data quedarà gravada, en la història del poble valencià, atés el caràcter absolutament extraordinari dels fenòmens naturals que s’han desplegat des del dia 29 d’octubre i que han produït efectes catastròfics d’un abast enorme, sobre tot en pèrdua de vides humanes.    De fet, el temporal que ha afectat greument a diverses comarques de la Comunitat Valenciana pot qualificar-se, per la seua intensitat i extensió, com el pitjor d'este segle, segons el balanç oferit per l'Agència Estatal de Meteorologia. En concret, els forts vents i la pluja caiguda ha superat amb escreix els 400 l/m2 en moltes localitats, el que constituïx la quantitat de precipitació més gran registrada en 24 hores en la Comunitat Valenciana des de la gota freda de l'11 de setembre de 1996, amb l'agreujant que ara, en produir-se en zones d'interior, ha donat lloc a crescudes i avingudes d'enorme magnitud al llarg del llit dels rius i barrancs afectats.    Al llarg de la nit del dia 29 i en les jornades següents, els servicis públics d'emergències i protecció civil han treballat sense descans per a atendre els municipis afectats, si bé els importants danys patits per diverses infraestructures viàries i les dificultats per a accedir a determinats nuclis de població, així com l'extraordinària magnitud de la catàstrofe, impedixen la concreció en l'avaluació dels danys patits en vivendes, infraestructures, equipaments urbans, establiments industrials i comercials, i explotacions agràries, entre altres.    Davant la gravetat i l’extensió dels danys patits, i el gran nombre de persones afectades, és necessari continuar amb la implantació d’actuacions urgents que permeten atendre les necessitats més apressants.    D'acord amb la Llei 5/1983, de 30 de desembre, del Consell, correspon al president de la Generalitat dirigir i coordinar l'acció del Consell, i establir les directrius generals de l'acció del Consell (article 12.1), i es pot assignar les matèries que considere oportú (article 12.2). Per la seua part, la Conselleria de Justícia i Interior és el departament del Consell competent en matèria de protecció civil i gestió de les competències en matèria de situacions d'emergència, d'acord amb el que es disposa en l'article 5 del Decret 17/2024, de 12 de juliol, del president de la Generalitat, pel qual es determinen el nombre i la denominació de les conselleries i les seues atribucions.    Per tot això, en virtut del que disposen els articles 12 i 28.c) de la Llei 5/1983, de 30 de desembre, del Consell, i a proposta conjunta del president de la Generalitat i de la consellera de Justícia i Interior, el Consell, amb la deliberació prèvia en la reunió del 4 de novembre de 2024,    ACORDA    *Primer*    Continuar amb la implantació de d'actuacions urgents per a pal·liar els danys produïts pel temporal iniciat el 29 d'octubre en la Comunitat Valenciana.    *Segon*    Reiterar al Govern d'Espanya la declaració de tots els municipis afectats com a zona afectada greument per una emergència de protecció civil i a la tramitació de subvencions per a l'atenció de necessitats derivades d'esta declaració, la tramitació d'ajudes de caràcter pal·liatiu per a atendre necessitats derivades d'altres sinistres i catàstrofes, la preparació de la normativa corresponent, així com la sol·licitud d'activació del fons de solidaritat de la Unió Europea per a catàstrofes naturals greus.    *Tercer*    Amb caràcter immediat, s'aprovarà un decret del Consell de concessió d'ajudes directes i urgents a persones físiques que tinguen a la seua disposició una vivenda situada en algun dels municipis afectats pel temporal, el contingut del qual haja resultat greument danyat, per a fer front a la pèrdua de béns i estris de primera necessitat. L'import de l'ajuda aconseguirà un màxim de 6.000 euros per vivenda afectada, a més del contingut en l'apartat quint a).    *Quart*    Amb caràcter immediat, s'aprovarà un decret del Consell de concessió d'ajudes urgents als municipis afectats que realitzen gastos extraordinaris per a pal·liar els efectes del temporal i garantir el funcionament dels servicis essencials i imprescindibles per a la vida i la seguretat de les persones.    *Quint*    Per part de les conselleries competents, es posaran en marxa amb urgència mesures destinades a impulsar la recuperació de les àrees afectades pel temporal, incloent les següents:    a) Concessió d’ajudes a persones  físiques la vivenda habitual de les quals haja quedat destruïda o amb danys que afecten la seua estructura.    b) Concessió d'ajudes a particulars per pèrdua o danys greus en el seu vehicle que siguen conseqüència directa del temporal.    c) Ajudes a empreses i a treballadores i treballadors autònoms per a reparar els danys que s'hagen produït en edificacions, infraestructures, instal·lacions i qualsevol tipus de béns afectes a la seua activitat.    d) Ajudes a comunitats de regants i altres entitats de reg, i a explotacions agrícoles, ramaderes i apícoles, pels danys en infraestructures i els gastos necessaris per a recuperar la capacitat productiva de les explotacions.    e) Ajudes a ajuntaments per a reparar els danys causats pel temporal en infraestructures i béns de titularitat municipal.    Les ajudes assenyalades en els apartats a), b), c) i d) es limitaran als danys produïts pel temporal que no estiguen coberts per contractes d'assegurança en vigor.    *Sext*    Als procediments i mesures d'execució necessaris per al compliment del present acord se'ls aplicarà la tramitació d'urgència d'acord amb el que es preveu en l'article 33 de la Llei 39/2015, d'1 d'octubre, del procediment administratiu comú de les administracions públiques.    Igualment, es declara la preferència en la tramitació dels expedients i mesures d’execució necessàries derivats de l'aplicació del present acord, de conformitat amb el que es preveu en l'article 71.2 de la citada Llei 39/2015, d'1 d'octubre.    *Sèptim*    De conformitat amb el que es disposa en l'article 98.2 de la Llei 1/2015, de 6 de febrer, d'hisenda pública, del sector públic instrumental i de subvencions, els actes, els documents i els expedients relatius a l'execució del que es preveu en els apartats tercer i quart del present acord seran objecte de control financer permanent o auditoria pública en substitució de la funció interventora en els òrgans de l'administració de la Generalitat o organismes autònoms dependents d'esta.        *Octau*    Amb la finalitat de facilitar l'atenció a les persones que han patit els danys ocasionats pel temporal i agilitzar la tramitació de les sol·licituds d'ajuda, i sense perjuí de les funcions atribuïdes a l'Oficina Única Postemergència per la Llei 13/2010, de 23 de novembre, de protecció civil i gestió d'emergències, el Consell podrà habilitar oficines descentralitzades de gestió i d'assessorament per al desenrotllament de les mesures previstes en el present acord.    *Nové*    El Consell posarà en marxa un conjunt de mesures extraordinàries d'ajudes en què, amb caràcter addicional a les ajudes abans ressenyades, incorporarà, entre altres, les següents:    a) Ajudes fiscals: deduccions fiscals per a les persones físiques afectades d'un import mínim de 2000€ per IRPF. Així mateix, habilitarà línies de crèdit per l'IVF a tipus 0 per a la rehabilitació o reconstrucció de la vivenda habitual.    b) Ajudes socials: la conselleria competent facilitarà la reubicació de persones dependents (o amb servici de tele dependència), en una ubicació més pròxima a l'entorn familiar de la persona dependent; així mateix assumirà l'assistència psicològica que requerisquen les persones afectades.    c) Ajudes en matèria de transport: en els transports la competència dels quals siga de la Generalitat, es facilitaran gratuïtament durant un any les targetes d’ATMV i FGV.    El Consell instarà el Govern de l'Estat perquè, així mateix, incentive deduccions per IRPF a les persones afectades, establisca a través de l'ICO línies de crèdit almenys equivalents a les que impulse l'IVF, establisca i execute amb celeritat un pla de reparació de les infraestructures públiques danyades i de neteja dels espais públics.    A fi de buscar el major consens possible en la implantació i l’execució de totes les ajudes que establisca la Generalitat, es constituirà en els pròxims quinze dies un grup de treball integrat per persones representants de la Generalitat, designades pel president, dels ajuntaments i diputacions afectades i de la Federació Valenciana de Municipis i Províncies.    *Desé*    La Conselleria d'Hisenda, Economia i Administració Pública adoptarà les actuacions necessàries amb vista a assegurar el finançament de les actuacions previstes en este acord, i impulsarà totes les mesures pressupostàries que requerisca l'adequat compliment d'este, tant en l'exercici 2024 com en l'exercici 2025.    *Onzé*    De conformitat amb el que disposa l’article 32.5 de la mencionada Llei 39/2015, s’acorda la ampliació general dels terminis en tots els procediments no vençuts de competència de l’Administració de la Generalitat i del seu sector públic instrumental que es troben en tramitació.    *Dotzé*    Este acord no té per si mateix d'efectes econòmics. Els efectes que d'ell se’n deriven seran acordats pel Consell mitjançant l'aprovació dels decrets previstos en els apartats tercer, quart i quint.    *Tretzé*    El present acord produirà efectes des del moment de la seua aprovació i serà objecte de publicació en el *Diari Oficial de la Generalitat Valenciana*  per  a coneixement general. |

  
  

València, 4 de novembre de 2024

SUSANA CAMARERO BENÍTEZ

Consellera secretària

Esta disposició conté annexos. Consulteu-ne la versió en PDF.